Z Á P I S N I C A   č. 7/2007

     Zo VII. riadneho zasadnutia Obecného zastupiteľstva v Slaskej, konaného dňa 29. októbra 2007 o 18,00 hod. v kancelárii starostu obce.

Prítomní:
Podľa prezenčnej listiny boli prítomní poslanci obecného zastupiteľstva, starosta obce, administratívna pracovníčka obecného úradu 

Program:

1.)	Otvorenie
2.)	Určenie zapisovateľa a overovateľov zápisnice a uznesení
3.)	Prehľad príjmov a výdavkov za mesiac august a september 2007
4.)	Územný plán obcí Mikroregiónu Žiarske Podhorie
5.)	Zabezpečenie zimnej údržby miestnych komunikácií
6.)	Žiadosti
7.)	Interpelácie poslancov
8.)	Diskusia
9.)	Schválenie uznesení
10.)	Záver

K bodu č. 1

Zasadnutie obecného zastupiteľstva otvoril a viedol starosta obce p. Daniel Gelien, ktorý podľa prezenčnej listiny skonštatoval, že zastupiteľstvo je uznášaniaschopné. Po predložení bol program obecného zastupiteľstva jednomyseľne schválený v podobe, ktorá je uvedená v tejto zápisnici. „Za“ hlasovali všetci poslanci obecného zastupiteľstva.

K bodu č. 2

Za zapisovateľku zápisnice určil starosta obce administratívnu pracovníčku obecného úradu sl. Zuzanu Mojžišovú. Za overovateľov zápisnice a uznesení určil p. Ing. Arnošta Götha a p. Jozefa Tölgyesiho. 

K bodu č. 3

Prehľad príjmov a výdavkov za mesiac august a september 2007 obdržali poslanci obecného zastupiteľstva v písomnej podobe ako súčasť materiálov na zasadnutie. Starosta obce preto otvoril hneď diskusiu k tomuto bodu programu. Poslanec Jozef Tölgyesi sa zaujímal o príjmovú položku označenú ako príjem z predaja pozemkov. Starosta obce odpovedal, že ide o predaj pozemkov schválený obecným zastupiteľstvom a to konkrétne p. Mgr. Petrovi Gelienovi a p. Alene Ballovej.  Tiež sa zaujímal o skutočnosť, či už obec uhradila náklady spojené s vypracovaním geometrických plánov na vysporiadanie pozemkov na Priehrade a na Tomáškovej ulici. Starosta obce uviedol, že náklady na uvedené geometrické plány už boli uhradené a v súčasnosti bol zadaný na vypracovanie ďalší geometrický plán a to na Hrabí. Poslanci viac nemali žiadne otázky. Prehľad príjmov a výdavkov za mesiac august a september 2007 zobrali poslanci na vedomie uznesením č. 38/2007. „Za“ hlasovali všetci poslanci obecného zastupiteľstva.

K bodu č. 4

Starosta obce poslancom predložil na schválenie komplexný materiál týkajúci sa územného plánu obce. Ako uviedol, územný plán je druhou etapou riešenia územia po urbanistickej štúdii. Územný plán rieši návrh rozvoja územia na dlhšie obdobie, ako je aj dôležitý v prípade žiadostí o financie z európskych fondov. Keďže celý rozsiahly materiál obdržali poslanci pred zasadnutím a celý proces tvorby tohto dokumentu bol verejný, otvoril starosta obce diskusiu k tomuto bodu programu. Poslanec Arnošt Göth navrhol niektoré zmeny príslušného VZN, ktoré sa dotýkajú technických údajov ciest, výstavby domov, či priemyselných stavieb, aby spĺňali podmienky našej obce. Takisto sa vyjadrili i ostatní poslanci, ktorí s územným plánom súhlasili, ale tiež navrhli zmeny niektorých technických parametrov príslušného VZN. Takto navrhnuté zmeny boli zapracované do VZN a následne schválené. Poslanci sa v diskusii zhodli, že je samozrejme potrebné, aby obec disponovala týmto dokumentom a aby sa plánovalo využitie územia obce aj z dlhodobého hľadiska. Po zapracovaní navrhnutých zmien už v diskusii nevystúpil nikto. Obecné zastupiteľstvo uznesením č. 39/2007 zobralo na vedomie správu o spracovaní Územného plánu obcí Mikroregiónu Žiarske Podhorie a stanovisko Krajského stavebného úradu v Banskej Bystrici ako nadriadeného orgánu územného plánovania o posúdení návrhu územnoplánovacej dokumentácie podľa § 25 stavebného zákona. „Za“ hlasovali všetci poslanci obecného zastupiteľstva. Obecné zastupiteľstvo uznesením č. 40/2007 schválilo Územný plán obcí Mikroregiónu Žiarske Podhorie v rozsahu územia Obce Slaská podľa § 4 ods. 3 písm. j) zákona č. 369/1990 Zb. o obecnom zriadení v znení neskorších predpisov a § 26 ods. 2 zákona č. 50/1976 Zb. o územnom plánovaní a stavebnom poriadku v znení neskorších predpisov (stavebný zákon) a VZN Obce Slaská č. 1/2007 o záväzných častiach Územného plánu obcí Mikroregiónu Žiarske Podhorie v zmysle § 6 a § 11 zákona o obecnom zriadení a v zmysle stavebného zákona. „Za“ hlasovali všetci poslanci obecného zastupiteľstva. Obecné zastupiteľstvo uznesením č. 41/2007 súhlasilo so spôsobom vybavenia pripomienok a požiadaviek vznesených v procese prerokovania návrhu, ktorých prehľad je súčasťou spisu obecného zastupiteľstva. „Za“ hlasovali všetci poslanci obecného zastupiteľstva.

K bodu č. 5

Starosta obce predložil na riešenie situáciu, ktorá vzniká v prípade väčšieho množstva snehu, keď je nutné križovatky a problematické úseky obce vyčistiť odtlačením snehu. Vzhľadom k tomu, že obec disponuje traktorom so zadným pluhom, ktorý sa takýmto spôsobom ničí, navrhuje obecný úrad riešiť túto situáciu prídavným zariadením na traktor a to prednou radlicou. S uvedeným riešením vyjadrili súhlas aj poslanci, ktorí v diskusii podporili myšlienku prídavného zariadenia ako riešenie kalamitných situácii v prípade snehu. Po všeobecnej zhode Obecné zastupiteľstvo uznesením č. 42/2007 doporučilo starostovi obce zabezpečiť cenové ponuky na prídavné zariadenie traktora Zetor 77-45 a to prednú radlicu. „Za“ hlasovali všetci poslanci obecného zastupiteľstva.

K bodu č. 6

Obci Slaská nebola doručená žiadna žiadosť, ktorá by mala byť predmetom rokovania obecného zastupiteľstva. 

K bodu č. 7

Poslanci nemali na starostu obce žiadnu interpeláciu.

K bodu č. 8

V diskusii sa nikto neprihlásil o slovo.

K bodu č. 9

Návrh uznesení predniesol starosta obce. Obecné zastupiteľstvo schválilo uznesenia v podobe spísaných uznesení č. 38/2007, 39/2007, 40/2007, 41/2007,  a 42/2007.

K bodu č. 10

Starosta obce poďakoval všetkým za účasť na zasadnutí obecného zastupiteľstva a po dohode s poslancami určil termín ďalšieho zasadnutia na 13.12.2007.

Zapísala: Zuzana M o j ž i š o v á

Daniel G e l i e n
starosta obce

Arnošt G ö t h   
overovateľ

Jozef T ö l g y e s i
overovateľ